બૉસ (અક્ષયકુમાર)ને પોતાને યાદ નથી કે તેનું સાચું નામ શું છે. નાનપણમાં પિતા પર આવી ગયેલા એક મર્ડરના આરોપને પોતાના પર લઈ લેનારો બૉસ ૧૪ વર્ષની ઉંમરે જ જેલમાં ચાલ્યો ગયો હતો. જેલમાંથી પાછો આવ્યા પછી બૉસ રીતસર પોતાનું રાજ ચલાવી રહ્યો છે અને પોતાના નાના ભાઈ (શિવ પંડિત)નું ધ્યાન રાખે છે. આખા હરિયામાં એવું કહેવાય છે કે બૉસનો માર અને બૉસની દયાની સરખામણી ક્યારેય કોઈની સાથે ન થાય. જરૂરિયાતમંદ પર રહેમદિલી રાખનારા બૉસના ભાઈ શિવને એક એવી છોકરી સાથે પ્રેમ થઈ જાય છે જેનો ભાઈ આયુષમાન ઠાકુર (રોનિત રૉય) એક કરપ્ટ પોલીસ-ઑફિસર છે. આયુષમાન બૉસના ભાઈને એક એવા ખોટા કામમાં ફસાવી દે છે જેમાં આ જુનિયર બૉસ જેલમાં પહોંચી જાય છે. સાચી ફિલ્મ અહીંથી શરૂ થાય છે. આયુષમાન ઇચ્છે છે કે તેની બહેનને પ્રેમ કરનારો પેલો મુફલિસ શિવ જેલમાં જ માર્યો જાય. આયુષમાન બૉસને જ શિવને મારવાની સુપારી મોકલે છે અને એ જ સમયે પોતાના બન્ને દીકરાઓને શોધતો બૉસનો પિતા પણ હરિયાણા પહોંચે છે. તેને ખબર પડી જાય છે કે બૉસ જ તેનો મોટો દીકરો છે. પિતા પાસેથી જ બૉસને ખબર પડે છે કે તેણે જેની સુપારી લીધી છે એ બીજું કોઈ નહીં પણ પોતાનો જ સગો નાનો ભાઈ શિવ છે. પોતાના શબ્દોને જીવની જેમ વળગી રહેતા બૉસ માટે અનેકાનેક ધર્મસંકટ ઊભાં થયાં છે.